Ismét El Topo jelentkezik, ismét egy ütős poszttal. Én már nem is mondok semmit :)

„Megvallattak, hogy vérzett a húsunk.

Elvtársunk, ki még sétálsz, mint a fény,

gondolj reánk, kik fel-le futkosunk

és messze nézünk cellánk szögletén.”



- Na helló, srácok! Mizujs, haladtok?

- Szevasz Gézám! Ja, mindjárt megvagyunk, négy előtt végzünk is.

- Fasza, nekem is van még egy kis melóm, aztán hazafelé beugrunk a Makkalsóba, legurítunk pár korsóval? Idén még nem is voltunk.

- Ááááá, nem jó, Géza, ne haragudj, meló után rohanok.

- Nebassz, Jani! Hát, mióta összeköltöztél ezzel a bulával, még nem voltunk együtt sehol, mi van veled? Már megint az IKEA-ba mentek gyerekágyat válogatni?

- Nem, dehogy, ott a hétvégén voltunk. Megígértem Zitusnak, hogy ma elmegyek vele az aurafotóshoz.

- Aurafotóshoz?! Anyám, az mi a lófasz? Mit fogtok ott csinálni?

- Hát így lefotózza az auránkat.

- Az aurátokat! Janikám, neked elment az a szép eszed! Mérnökember létedre? Milyen aurádat?

- Ami körülvesz minket. Lefotózza az auránkat, és meg lehet nézni a képen, hogy harmonizál-e a Zitusé és az enyém.

- Az aurátok Janikám, könyörgöm, hogy a picsába lehet egy aurát lefotózni? A szagodat nem fotózzák ott le? Te tényleg hiszel ebben?

- Na, ne izéljetek már srácok! Zitának fontos ez. Nagyon hisz az ilyen dolgokban, és azt gondoltam, ártani nem árthat...

- Árthat, bazmeg, árthat! Most gondolj már bele, mit csináltok, ha ez az aurafotós azt mondja, hogy nem harmonizál az aromátok...

- Az auránk!

- Leszarom. Mit csináltok, ha nem harmonizál?

- Hátőőő, nem tudom.

- Na! Múltkor is egy hétig nem lehetett szót érteni veled, mikor a faszom fingmester átrendeztette veled a lakást. A vagyonodat költötted mindenféle szarra, mire helyreállt a lakásban a csí.

- Ja, igen az a feng-shui mester volt...

- És? Műszaki diplomás, harmincéves férfiember vagy! Kettőezer-tízet írunk! Mért röhögteted ki magad? Sikerült már kimutatni az ágyad alatt a vízeret?

- A varázsvesszős ember azt mondta...

- A varázsvesszős! Mennyit fizettél érte?

- Nem volt drága, ötezret.

- Ötezret! A varázsvesszősnek! És magadnak mikor vettél valamit ötezerért?

- Szombaton. Megvettük Zitussal a Lila akác asszonyainak első három évfolyamát díszdobozban...

- Fogjatok le srácok, mert én belemegyek! Azt nézed, te majom?

- Igazából eléggé unom, de hát Zitus...

- Magadnak, te elmeroggyant! Magadnak mikor vettél valamit?

- Hát tegnap vettem magamnak új parfümöt, a Zitus nagyon szereti...

- És ha Zitus azt mondja, menjetek együtt jósnőhöz, tízezerért, oda is elmész vele?

- Ó, ott már három hónappal ezelőtt voltunk.

- Mér', de mér' csinálsz majmot magadból, Janikám? Hát rád sem lehet ismerni! Múltkor majdnem félrerántottam a kormányt, mikor szembejöttél a parkolóban, és egy rózsaszín plüssmacska vigyorgott rám a szélvédő mögül!

- Zitusé, nem lehet nélküle sehova menni, mert egyrészt szerencsét hoz, másrészt aranyos.

- És tudnál mondani egy mondatot Zitus nélkül?

- Persze, de most már mennem kell lassan, mert Zitus...

- Felejtsd már el egy pillanatra! Vagy ne felejtsd! Hívd fel, és mondd meg neki, hogy majd máskor mentek az aurafotóshoz! Ma a kollégáiddal sörözöl a Makkalsóban!

- Zitus nem fog örülni...

- Nézzétek meg ezt a faszt, hát majdnem sír! Ha Zitus ennyit nem bír ki, akkor majd szépen hazaköltözik a mamához!

- Nem arról van szó, nem költözik sehova, csak majd hónapokig ezt fogom hallgatni.

- Hát ne hallgasd, bazmeg! Nem lehetsz ekkora puhapöcs! Mondd meg neki, hogy neked is megvan a saját életed, a saját cimboráid, a hobbid, az érdeklődési köröd, aztán majd elcsitul! Hidd el, nem veszíthetsz semmit! Na! Ne szórakozz, itt őrzünk, amíg el nem indulunk a Makkalsóba. Még megszöksz nekünk, igaz, srácok?

- Várjatok, csörög a telóm! Mizujs, Bébi? Őőőő, nem, nem felejtettem el! Persze, hatkor felszedlek az Astoriánál. Neeeem, nem felejtettem el, megyünk a kineziológushoz együtt! Persze! Tudom, hogy az én érdekemben! Puszika!

Bocs srácok, ma mégse jó...